《星宿海歌》
清代·杨揆

平沙浩浩丕无垠，黄雾四塞长风翻。凭高极视目眩眴，漭泱巨浸坼混元。

谁欤远佩櫜与鞬，直跨地首摩天根。十步九折愁攀援，瘴烟黯淡斿旗幡。

我闻导河出昆仑，贯纳忽兰兼赤宾。宁知一脉遐荒存，灏气磅礴相吐吞。

皇舆地载穷垓埏，祀典崇列肸蛮尊。陈以卣鬯投牺豚，远超岳渎陵厚坤。

百浤所进万马奔，泡泡汩汩还浑浑。沮洳洄洑失晓昏，高泻直欲浮中原。

巨灵伸掌不敢扪，蓄束幸藉山为门。阳乌咮缩鳌足蹲，下穴龙蜃蛟鼍鼋。

雄呿雌吟卵育繁，欲出不可层波掀。霜飙中夜迷征轓，众星倒影何焞焞。

车舍旝积句陈垣，大若悬瓮小覆樽，分野莫辨牛斗痕。

有时天际生朝暾，白毫万丈惨不温。玉龙露脊遥蜿蜿，乃是太古坚冰嶟。

汉家使者辞帝阍，远过大夏经乌孙。枯槎安得通星源，沐日浴月摇心魂。

凿空或者乘鹏鹍，或行陟险随戎轩。弓刀列帐千军屯，穷冬草落山顶髡，斧冰凿雪劳炮燔。

马蹄半脱骊与騵，车轴全折䡝与軘。清角夜奏同哀猿，壮士僵立愁还辕。

何如排风驱九鲲，手握斗柄凌云骞。下瞰大泽如盎盆，傥遇博望毋卮言。

作者简介：（1760—1804）江苏无锡人，字同叔，一字荔裳。乾隆四十五年南巡时召试赐举人。授内阁中书，旋以文渊阁检阅入军机处行走，从福康安预廓尔喀之役。擢甘肃布政使，调四川。有《藤华吟馆集》、《卫藏纪闻》。